In nomine Domini, amen. Pateat universis per presens publicum instrumentum quod anno Domini millesimo trecentesimo tricesimo tertio, indictione secunda, mense novembris, die martis ante festum beati Martini yemalis, pontificatus sanctissimi patris et domini nostri domini Johannis divina providentia pape vicesimi secundi anno decimo octavo, adveniente primo reverendo in Christo patre et domino nostro Johanne Dei et sedis apostolice gratia episcopo Eduensi, virisque venerabilibus dominis Theobaldo de Sinemuro decano, Johanne de Borbonio, cantore, Guillelmo Folii, abbate Sancti Petri, Petro de Costa subcantore et pluribus aliis canonicis Eduensibus presbiterisque et clericis chori ecclesie Eduensis, cum sollempnitate que decet processionaliter venientibus obviam eidem ad portam claustri Eduensis que dicitur portas Chasteleyne, per quam descenditur a dicto claustro versus bancos carnificum castri Eduensis, per quam ab antiquo dicuntur episcopi Eduenses in novo adventu suo intrare pro veniendo ad predictam ecclesiam Eduensem et in introitu dicte porte juramentum prestare solitum et debitum decano et capitulo Eduensi suo et sue ecclesie Eduensi nomine, prenominatus dominus decanus verbo tenus et materna lingua exposuit suo et dicti capituli nomine reverendo patri predicto, in mei Stephani notarii publici et testium infrascriptorum presentia, et dixit per hunc modum: Reverende pater, vos venitis ad Eduensem ecclesiam, sponsam vestram, ad quam parati sumus vos reverenter recipere, prestito primitus a vobis debito et solito juramento, hactenus prestito a predecessoribus vestris quondam episcopis Eduensibus in eorum primo adventu ad dictam ecclesiam, prout notorie apparet per publica instrumenta signis et subscriptionibus plurimorum notariorum publicorum signata et subscripta, formaque dicti juramenti per dictum dominum decanum ipsi domino episcopo exposita, prefatus dominus episcopus, indumentis pontificalibus indutus, in presentia sanctorum evangeliorum sibi propositorum, manum tenens supra pectus suum juravit se servaturum jura, privilegia, libertates, consuetudines et statuta antiqua et approbata decani et capituli ecclesie Eduensis; juravit insuper se ferre sententias interdicti, suspensionis et excommunicationis, cum requisitus fuerit, in predones, malefactores et invasores personarum et rerum capituli ecclesiæ Eduensis et non relaxare nec amovere sententias quousque fuerit ecclesie et capitulo satisfactum, nisi de consensu capituli procedat, vel nisi aliud de jure vel pro utilitate ecclesie et capituli fuerit faciendum. Quo juramento sic prestito, apperta fuerunt eidem domino episcopo et sue comitive hostia dicte porte, que firmata ante dicti juramenti prestationem tenebantur, de mandato decani et capituli predictorum, et fuit ipse dominus episcopus ab ipsa porta usque in ecclesiam sancti Lazari sollempniter deportatus et receptus per dictos decanum et canonicos ac suum collegium reverenter. Actum Edue in locis predictis, sub anno, indictione, mense, die et pontificatu predictis, presentibus nobili viro Johanne de Chancerix, milite, Johanne Porcheti, de Edua, vigerio ipsius loci, Hugone Porcheti, Perrino Porcheti, Symone Piquardi, Edue commorantibus, et pluribus aliis fide dignis testibus ad premissa vocatis specialiter et rogatis.